EPG (Electronic Programme Guide) on televisiolähetyssignaalien mukana tuleva elektroninen ohjelmaopaspalvelu, joka esittää tulevan television ohjelmatarjonnan ja tietoa ohjelmista television ruudulla. Yleensä ohjelmaopas haetaan esiin ja sitä selataan kaukosäätimellä.
Ohjelmaoppaassa esitetään yleensä tiedot noin viikon ajalta. Tarjolla on ne tiedot, joita televisiokanavat ovat palveluun toimittaneet. Yleensä tiedoissa esitetään ohjelman alkamisaika, kesto, nimi ja lyhyt kuvaus sisällöstä. Oppaan käytännön toteutus ja toimivuus on laitevalmistajasta kiinni. Joissain laitteissa ohjelmia voi selata aihealueittain (esim. viihde, urheilu). Tallentavat digiboksit osaavat yleensä ajastaa nauhoitukset suoraan ohjelmaoppaasta.